隠靜道中
作者：陳造
朝代：宋

paragraphs: 晴日暝復出，煙雲尚飛浮。
東風解人意，松間作颼飀。
罷馬不用鞭，正愜道塗修。
凉氣濯毛骨，百疾洒然瘳。
縈紆草根泉，激激冰玉漱。
籬頭薔薇花，娜娜新婦頭。
空林人語寂，野鳥時啁啾。
名山無窘步，春色况未休。
盤礴翠微寺，判作三日留。
曾非躭禪寂，聊此樂深幽。
文移暫見貰，清境與心謀。
晞髮五峰影，濯足雙澗流。